**Tisztelt Hölgyeim és Uraim! Tisztelt Megjelentek!**

Örömmel jelentem be, hogy több évtizedes terv vált ma valóra, elkészült Budapest egyik legfontosabb villamosjáratának, az 1-es vonalnak az Etele térig tartó meghosszabbítása. A vonal csaknem olyan jelentőségű, mint a nagykörúti 4-es 6-os vagy a 2016-ban átadott, budai fonódó villamoshálózat; az 1-es vonal a pesti és budai külváros fő körirányú közösségi közlekedési eszköze, amely olyan csomópontokat köt össze, mint a Flórián tér, az Árpád híd metróállomás, a Puskás Ferenc Stadion vagy a Népliget, útvonalán számos metró-, villamos- és buszjárat, valamint vasúti és helyközi autóbuszos átszállási lehetőséget nyújt. Az 1-es villamos ma a város leggyorsabb villamosjárata; több mint 22 km/h-s átlagsebességgel viszi az utasokat, vagyis gyorsabban, mint a kisföldalatti.

Az 1-es villamosvonal újbudai meghosszabbítása a Rákóczi híd 1995-ös átadása óta napirenden volt. A fejlesztés 2004-ben került az európai uniós finanszírozással megvalósítható projektek közé, az előkészítés azonban elakadt, ám a 2010-ben hivatalba lépett városvezetés új lendületet adott az ügynek.

A Kelenföld vasútállomásig történő meghosszabbítás célja az volt, hogy létrejöjjön az összeköttetés az Etele téren az 1-es villamos, a vasútállomás, a helyközi buszjáratok, az M4-es metró és a budai fonódó villamoshálózat 19-es, valamint 49-es járata között.

A fejlesztés létrejöttével az Etele téri csomópont még hatékonyabban összekapcsolódik a kelenföldi városrésszel és Dél-Pesttel, lehetővé teszi az agglomerációból érkezők számára a gyorsabb eljutást az említett városrészek felé, valamint a környék lakói számára a belváros felé vezető metró- és villamosvonalak gyors elérését. Az 1-es villamos a nagykörúti vonal után Budapest második legforgalmasabb villamosvonala, munkanapokon 153 ezer felszállóval. A vonalhossz a meghosszabbítással a korábbi 16,5 kilométerről 18,1 kilométerre nőtt.

**Tisztelt Megjelentek!**

A Hungária körgyűrűn közlekedő „gyorsvillamos” első alkalommal Budapest 1968-as Közlekedésfejlesztési Tervében került elő. Az 1-es első, Bécsi út és Lehel út közötti szakasza több mint két évig épült és 1984-re készült el. A Rákóczi híd pesti hídfőjéig csak 2000-re jutottak el a sínek, de már akkor azzal számoltak, hogy a villamos a hídon át Dél-Budán folytatja útját, egészen az Etele téri vasútállomásig.

Az 1-es átvezetése és dél-budai meghosszabbítása a 2010-ben hivatalba lépett városvezetésre maradt, de mindezek előtt a meglévő szakaszok felújítását kellett elvégeznünk, mert az a nagy igénybevétel miatt halaszthatatlanná vált, egyes helyeken alig 5 km/h-val araszolhattak a járművek az elképesztően leromlott állapotú pályán.

Az 1-es és a 3-as vonal felújítása a közelmúlt egyik legnagyobb villamosvonal -rekonstrukciója volt; 2014 végére közel 16 ezer méter villamospályát újítottak fel és 24 megállóhelyet akadálymentesítettek, felkészítve a pályát a vadonatúj CAF villamosok fogadására. A Bécsi úton – Budapesten elsőként – fűburkolatú pályát építettek. Ekkor már zajlott a vonal meghosszabbításának első üteme, amelynek elkészültével, 2015 márciusától a Fehérvári út/Etele út ideiglenes végállomásig járt az 1-es villamos. A vonal déli részén megépült 3,2 kilométer hosszú új pálya Rákóczi híd–Szerémi út–Hengermalom út útvonalon vezet, öt új, akadálymentesen megközelíthető megállóhely érintésével. Ekkor már folyamatban volt az Etele térig tartó további vonalmeghosszabbítás előkészítése.

A vonal Kelenföld vasútállomás csomópontig történtő további meghosszabbításának kivitelezésére közel három éve, 2016 októberében írták ki a közbeszerzési eljárást. Maga az építkezés, amelynek során további 1,7 kilométeres szakasz épült meg, mintegy 1 évvel később indulhatott el.

Az új, Etele úton húzódó szakaszt – amely szintén teljes hosszán akadálymentesen megközelíthető – végig füvesítették, amely nemcsak esztétikai, de zajcsökkentési szempontból is fontos. Az új vágányok az Etele úton középen vezetnek, ezt követően balra kanyarodnak a Somogyi útra, így érve el az új Etele téri végállomást. A villamos-végállomás a Somogyi út Etele téri részén közvetlen kapcsolatot biztosít az M4-es metró végállomásához.

A villamos-végállomás eléréséhez sem a buszpályaudvar, sem a vasútállomás felől nem szükséges a közutat keresztezni, és a peronokat, megállókat akadálymentesen lehet megközelíteni.

A Fővárosi – valamint a kerületi önkormányzat időben és földrajzilag is összehangoltan, egymáshoz kapcsolódva a környező zöldfelületek teljes felújítását is elvégezte, az az Etele parkban is megújult a növényzet, az összes járófelület, a dísztér, és új szökőkút is épült.

A villamosvonal biztonságos vonalvezetése érdekében az Etele út közepén található fasort el kellett távolítani, e középső sávba eredetileg is csak átmeneti jelleggel telepítettek fákat a 80-as években, hiszen a területet egy később létesítendő villamos megépítésére alakították ki. A fákat – törzsátmérőjüket figyelembe véve – sikerült pótolni, az Etele út mentén telepített fák és cserjék átmérője eléri az eltávolított mennyiség másfélszeresét. Hozzávetőleg félezer új fát és 11 ezer cserjét telepítettek, fenntartásukról ráadásul a felújítás kivitelezője gondoskodik három évig. Azokat a fákat, amelyek esetében megoldható volt, a kerületen belül más helyre ültették át.

A térségben további fejlesztések is történtek, a villamosvonal meghosszabbításával egyidejűleg, azt kiegészítve elkészült a Fehérvári út felújítása, valamint a nemrégiben épült Budafoki villamoskocsiszín is. Az új CAF villamosok az 1-es vonalára 2019 szeptember – december között érkeznek majd.

A villamosvonal meghosszabbításának eredményeként az Etele úton várhatóan csökken a légszennyezés, valamint a zajterhelés. A közösségi közlekedésre váltó utasoknak köszönhetően a város egészén csökken a személyautók száma, ezzel párhuzamosan a légszennyezettség, a közlekedésre felhasznált energia, valamint az autók által elfoglalt közterületek is.

**Tisztelt Hölgyeim és Uraim!**

Szeretném megköszönni mindazok munkáját, közreműködését, akik részt vettek Budapest egyik legjelentősebb villamosvonalának meghosszabbításában, a budapestieknek és az idelátogatóknak pedig jó utat kívánok az új vonalon.

Az utasforgalom 16:00-kor indul.